ועדת החוקה, חוק ומשפט, כנסת 15, פרוטוקול מספר 215, 2000-12-03 09:30

מוזמנים: שרית הכט מתמחה, משרד המשפטים רמי רובין, עו"ד יועץ משפטי, הנהלת בתי-המשפט לאה רקובר, עו"ד הנהלת בתי-המשפט

נושא: תקנות בתי המשפט לעניינים מינהליים (אגרות), התשס"א-2000

אמנון רובינשטיין: בוקר טוב.

אמנון רובינשטיין: אני פותח את ישיבת הוועדה.

אמנון רובינשטיין: הנושא הראשון: בקשת שר המשפטים לאשר את האגרות בתקנות בתי המשפט לעניינים מינהליים (אגרות), התשס"א-2000.

גלי בן-אור: חוק בתי המשפט לעניינים מינהליים פורסם ב-11 ליוני ונכנס לתוקף 6 חודשים מיום פירסומו.

גלי בן-אור: החוק הזה מסמיך את בתי המשפט המחוזיים לדון כבתי משפט לעניינים מינהליים בעניינים שמורדים מבג"ץ.

גלי בן-אור: לפי סעיף 13 לחוק, שר המשפטים מוסמך להתקין תקנות, ובכלל זה גם תקנות לעניין אגרות.

גלי בן-אור: אלה התקנות שמונחות על שולחן הוועדה.

גלי בן-אור: לפי החוק אנחנו מחלקים את האגרות ל3 סוגי הליכים שיידונו.

אמנון רובינשטיין: הבעיה היחידה שיש לנו זה עם עתירות מינהליות.

דורית ואג: כמה זה בכסף?

גלי בן-אור: 2256 שקלים זה הסכום שאושר על ידי ועדת חוקה לפני כ-4 שנים כשאישרנו את הנושא של העברת העניינים המינהליים.

גלי בן-אור: יש לנו שני ראשים עיקריים: ראש אחד זה עתירות בענייני תכנון ובנייה, שזו המסה המרכזית, והמסה השנייה זה ענייני מכרזים.

גלי בן-אור: בענייני תכנון ובנייה האגרה בעד העתירה היא 2256 שקלים.

גלי בן-אור: מכרזים שנדונים היום בבית המשפט המחוזי מוגשים לפני המרצת פתיחה.

גלי בן-אור: גם בגינם משולמת אותה אגרה.

גלי בן-אור: במקביל לקביעה הזאת, יצאה הנחיה של פרקליטת המדינה לפרקליטים המינהליים, ובמקביל יוצאת הנחיה מטעם נשיא בית המשפט העליון לשופטים המינהליים, לתת את הפטור מאגרה ביד מאוד רחבה למי שנזקק לזה.

גלי בן-אור: אנחנו סבורים שמרבית העניינים בתכנון ובנייה ובמכרזים הם עניינים בנושאים כלכליים כבדי משקל.

גלי בן-אור: אנחנו חושבים שזה לא יהיה נכון מבחינת המערכת לתת את ההנחה הכוללת לכלל העותרים.

גלי בן-אור: אנחנו סבורים בהחלט שיהיה גם את המקרה שבו אדם עותר בגלל שלא אישרו לו לסגור מרפסת.

אמנון רובינשטיין: כמה עתירות יש בעניין תכנון ובנייה במחוזי?

גלי בן-אור: בענייני תכנון ובנייה יש כ-300 או 400 עתירות במחוזי, ובבית המשפט העליון 30,40.

אמנון רובינשטיין: אז מה עשינו?

גלי בן-אור: צפינו מלכתחילה שההורדה של הנושאים מבג"ץ למחוזי תגביל את ההתדיינות, משום שהיא מגבירה את הנגישות של האזרחים לבתי המשפט ומורידה את אלמנט היראה שיש מלגשת לבית המשפט העליון.

אמנון רובינשטיין: מצד שני, זה מקטין את הפרסום.

גלי בן-אור: אם נקבע שיעור אגרה מאוד נמוך, אז בנוסף לכך שהנגישות תהיה מאוד גדולה והאגרה תהיה מאוד מאוד נמוכה, יהיה מאוד קל לפנות לבתי המשפט.

גלי בן-אור: אנחנו בהחלט לא רוצים לעודד את זה.

אמנון רובינשטיין: יש מישהו שעוסק במשרד המשפטים בהשוואת התדיינות?

אמנון רובינשטיין: האם יש מדען ראשי במשרד המשפטים?

גלי בן-אור: מדען ראשי אין לנו.

גלי בן-אור: אנחנו אוספים את הסטטיסטיקות מהנהלת בתי המשפט.

אמנון רובינשטיין: לדעתי, אין דבר דומה להתדיינות הישראלית אם אתם אומרים שזה עלה מ-40 ל-400.

שלמה שהם: בל נשכח שאנחנו מדברים בהתדיינות שבין האזרח לרשות.

שלמה שהם: זה נכון שבמדינת ישראל יש התדיינות רבה מאוד, על זה אין ויכוח.

שלמה שהם: דווקא את העניין הזה שהנגשנו יותר את הפנייה לבתי המשפט, הבאנו את זה למחוזות ואזרח היה יכול לפנות נגד הרשות, זה היה צריך להיות מסר לציבור שאדם יכול כן לפנות לרשות ביתר בקלות.

שלמה שהם: לפי דעתי, האגרה גבוהה.

אמנון רובינשטיין: בעתירות המינהליות.

שלמה שהם: היה צריך להשאיר אגרה בסך 700 שקל.

שלמה שהם: פה אנחנו משלשים את האגרה.

אמנון רובינשטיין: לבג"ץ יש הוצאות הרבה יותר גדולות.

גלי בן-אור: מאז 1991, שפסק דין פסטרנק הוריד את ענייני המכרזים ועניינים הנידונים בהמרצת פתיחה, משולמת האגרה הגבוהה.

גלי בן-אור: מאז 1995, שענייני תכנון ובנייה ירדו, משולמת האגרה הגבוהה.

גלי בן-אור: צריך לזכור שבמרבית הנושאים שמורדים אנחנו מדברים על נושאים כלכליים כבדי משקל.

גלי בן-אור: אני לא חושבת שיש איזו שהיא הצדקה לתת למספנות ישראל או לכל גוף כלכלי כבד לשלם אגרה מאוד נמוכה.

גלי בן-אור: אנחנו לא עובדים פה לפי איזה שהוא מנגנון שמודד מי העותר ואת עומק כיסו.

שלמה שהם: אני מציע, אם כבר דנים על זה, שתשאירי בתקנות את הנושא של שיקול הדעת לגבי זה ובצורה יותר ברורה.

שלמה שהם: אם תאמרי שברגע שבית המשפט שקל והתרשם שמדובר באדם פרטי וכו'..

גלי בן-אור: אז האופציה הזאת קיימת.

שלמה שהם: כמו שיש דחיית תשלום אגרה.

שלמה שהם: .

גלי בן-אור: קיים מנגנון של פטור מאגרה ומנגנון שבו היועץ המשפטי לממשלה יכול להסכים ואז בכלל לא צריך לעשות את כל ההליך של..

שלמה שהם: המציאות היא שמשתמשים במנגנון הזה מעט ובמשורה.

גלי בן-אור: בגלל זה אמרנו שתצא הנחיה משולבת.

גלי בן-אור: אנחנו מאוד התעקשנו לגבי הנושא של התמחות שופטים, ואנחנו מאוד מתעקשים במערכת שלנו פנימה על התמחות פרקליטים.

דורית ואג: גלי, 2256 זה עתירה מינהלית.

דורית ואג: כמה זה השניים האחרים?

גלי בן-אור: 944 זה ערעור מינהלי.

גלי בן-אור: בעד הגשת תובענה מינהלית זה 2.5%.

גלי בן-אור: ההנחייה מאוד ברורה: לנהוג ביד רחבה ולאפשר את מתן הפטור גם בלי כל ההליך המורכב של הצגת מסמכים.

שלמה שהם: כרגע זה לא קיים.

גלי בן-אור: תצא הנחייה מסודרת לנשיא בית המשפט העליון ולפרקליטת המדינה.

אמנון רובינשטיין: אני מבקש להביא לידיעת הוועדה את ההנחיות האלה תוך חודש ימים.

גלי בן-אור: בהחלט.

אמנון רובינשטיין: אנחנו מאשרים את זה בכפוף להערה שלי.

אמנון רובינשטיין: אם הוועדה תמצא, תוך זמן של שנה, שגובה האגרה פוגע במספר העתירות המינהליות, אנחנו נדון מחדש בדבר הזה.